जंगल में ले जाकर नक्सलियों ने युवक को घोंपा चाकू, वृद्धा की भी हत्या

कोंटा/राजनांदगांव. मुखबिरी के संदेह में नक्सलियों ने एक बार फिर वृद्ध सहित दो लोगों की हत्या कर दी। वहीं एक युवक का अपहरण कर लिया है। वृद्ध की हत्या के चार दिन बाद मंगलवार को किस्टाराम थाना पुलिस को पता चला। पुलिस ने दोनों के शव बरामद कर लिए हैं। हालांकि अपहण किए गए युवक का अभी तक कोई सुराग नहीं लग सका है।

जानकारी के मुताबिक, नक्सलियों ने चार दिन पहले ग्राम साकलेर के 60 वर्षीय कारम लिंगा की हत्या की थी। इसके बाद साेमवार रात करीब 11.30 बजे ग्राम वेदेपाड़ के 30 वर्षीय करका कृष्णा को उसके घर से नक्सली उठाकर जंगल में ले गए। वहां चाकू घोंपकर उसकी हत्या कर दी।

करका कृष्णा के साथ ही नक्सली एक अन्य ग्रामीण वेदेपाड़ के ही निवासी तुर्रम रमेश को अपने साथ ले गए थे। अब तक उनकी जानकारी नहीं मिली है। पुलिस ने मारे गए ग्रामीणों के शवों को बरामद कर लिया है और पोस्टमार्टम करवाकर परिजनों को सौंप दिया है।

एक पखवाड़े में मुखबिरी के शक में 8 हत्याएं

पुलिस मुखबिरी के नाम पर नक्सली लगातार ग्रामीणों की हत्या कर रहे हैं। पिछले 15 दिन में मुखबिरी के नाम पर यह 8वीं हत्या है। इससे पहले नक्सलियों ने नारायणपुर में एक बुजुर्ग की भी हत्या कर दी थी। इसी तरह हाल ही में दरभा के पखनार के बाजार में नक्सलियों ने दो गोपनीय सैनिकों को पकड़ कर मार दिया था। इसके अलावा बीजापुर में भी मुखबिरी के शक में एक युवक को मौत की सजा सुनाई थी।

सड़क निर्माण में लगे तीन वाहनों में लगाई आग

उधर, राजनांदगांव में छत्तीसगढ़-माहाराष्ट्र सीमावर्ती मानपुर क्षेत्र में नक्सलियों ने सड़क निर्माण में लगे तीन वाहनों में आग लगा दी। यह वाहन सीता गांव थानाक्षेत्र अंतर्गत मुख्यालय से टाटेकसा के मध्य जारी पीएमजीएसवाय सड़क निर्माण कार्य में लगे थे। जलाए गए वाहनों में ट्रैक्टर, ट्रक और जेसीबी शामिल है।